**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί Ενιαίας Διαχείρισης Υδάτων (Τροποποιητικός) Νόμος του 2021»**

**Παρόντες:**

Γιαννάκης Γαβριήλ, πρόεδρος Χρίστος Σενέκης

Βαλεντίνος Φακοντής Ηλίας Μυριάνθους

Χαράλαμπος Πάζαρος Χαράλαμπος Θεοπέμπτου

Χρίστος Ορφανίδης

Η Κοινοβουλευτική Επιτροπή Γεωργίας και Φυσικών Πόρων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 7 Δεκεμβρίου 2021 και στις 18 και 25 Ιανουαρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Αναπτύξεως Υδάτων του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, του Επιστημονικού Τεχνικού Επιμελητηρίου Κύπρου (ΕΤΕΚ) και του Συλλόγου Πολιτικών Μηχανικών Κύπρου.

Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Ανδρέας Πασιουρτίδης, Κυριάκος Χατζηγιάννης, Νίκος Σύκας και Λίνος Παπαγιάννης.

Σκοπός του νόμου που προτείνεται είναι η τροποποίηση του περί της Ενιαίας Διαχείρισης Υδάτων Nόμου, ώστε, εκτός από τους πολιτικούς μηχανικούς οι οποίοι είναι εγγεγραμμένοι στο μητρώο μελών του ΕΤΕΚ, να δύναται να εγγραφεί στους καταλόγους προσοντούχων πολιτικών μηχανικών, που καταρτίζονται για σκοπούς του εν λόγω νόμου, και πρόσωπο το οποίο παρέχει υπηρεσίες στον κλάδο της πολιτικής μηχανικής στη Δημοκρατία, χωρίς υποχρέωση εγγραφής στο μητρώο αυτό.

Ειδικότερα, σύμφωνα με τα στοιχεία που κατατέθηκαν ενώπιον της επιτροπής, με την προτεινόμενη τροποποίηση καθίσταται πιο αποτελεσματική και πιο ευέλικτη η διαδικασία εγγραφής προσοντούχων πολιτικών μηχανικών στον κατάλογο ο οποίος καταρτίζεται δυνάμει του υπό τροποποίηση νόμου για σκοπούς επίβλεψης, μελέτης και επιθεώρησης μεγάλων υπερυψωμένων ταμιευτήρων. Περαιτέρω, με βάση τα ίδια στοιχεία, η εξεύρεση προσοντούχων πολιτικών μηχανικών για σκοπούς του περί της Ενιαίας Διαχείρισης Υδάτων Νόμου καθίσταται δυσχερής λόγω του ότι, σύμφωνα με την υπό τροποποίηση ισχύουσα βασική νομοθεσία, δε δύνανται να περιληφθούν στον εν λόγω κατάλογο πολίτες κρατών μελών της Ευρωπαϊκής Ένωσης οι οποίοι είναι εγκατεστημένοι σε άλλο κράτος μέλος, ασκούν νόμιμα το επάγγελμά τους και δύνανται να παρέχουν υπηρεσίες στον κλάδο της πολιτικής μηχανικής στη Δημοκρατία, δυνάμει του περί Επιστημονικού Τεχνικού Επιμελητηρίου Κύπρου Νόμου, χωρίς την υποχρέωση έκδοσης ετήσιας άδειας άσκησης επαγγέλματος.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στην Βουλή την ψήφιση του υπό αναφορά νομοσχεδίου σε νόμο.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Ενιαίας Διαχείρισης Υδάτων (Τροποποιητικός) Νόμος του 2022».

8 Φεβρουαρίου 2022

ΚλΧ/ΝΧ,ΡΠ/ΧΧ

Αρ.Φακ.: 23.01.062.145-2021